1. ------IND- 2021 0018 F-- BG- ------ 20210121 --- --- PROJET

|  |
| --- |
| **ФРЕНСКА РЕПУБЛИКА** |
|  |  |  |
| Министерство по въпросите на екологичния преход  |
|  |  |  |

**Проект на указ**

**относно забраната да се монтират отоплителни инсталации и инсталации за производство на топла вода за битови нужди с потребление основно на горива с високо равнище на емисии на парникови газове в сградите с жилищно или с професионално предназначение**

Реф. номер: TRER2021746D

*Заинтересовани страни: собственици на сгради с жилищно или с професионално предназначение, желаещи да монтират ново отоплително оборудване или оборудване за производство на топла вода за битови нужди.*

*Цел: да се определи максималният праг на емисии на парникови газове за отоплителни инсталации или инсталации за производство на топла вода за битови нужди, които могат да се монтират в сгради с жилищно или с професионално предназначение*

*Влизане в сила: разпоредбите влизат в сила на 1 юли 2021 г. за нови сгради и на 1 януари 2022 г. за съществуващи сгради*

*Бележка: С членове L111-9 и L111-10 от Кодекса за строителството и жилищното настаняване се дава възможност да се определят с указ на държавния съвет равнищата на енергийните и екологичните характеристики, съвместими с целите на националната енергийна политика, съответно за новите и съществуващите сгради.*

*С настоящия указ се уточняват критериите за подмяна на отоплителни инсталации или инсталации за производство на топла вода за битови нужди, по-специално с оглед емисии на парникови газове в новите и съществуващите сгради с жилищно или с професионално предназначение*

*Позовавания: текстът, създаден с настоящия указ, е достъпен на уебсайта Légifrance (*[*http://www.legifrance.gouv.fr*](http://www.legifrance.gouv.fr/)*)*

Министър-председателят,

въз основа на доклада на министъра по въпросите на екологичния преход,

като взе предвид Директива (ЕС) 2015/1535 на Европейския парламент и на Съвета от 9 септември 2015 г., установяваща процедура за предоставянето на информация в сферата на техническите регламенти и правила относно услугите на информационното общество и по-специално Нотификация № 2016/677/F,

като взе предвид Регламент (ЕС) № 305/2011 на Европейския парламент и на Съвета от 9 март 2011 г. за определяне на хармонизирани условия за предлагането на пазара на строителни продукти и за отмяна на Директива 89/106/ЕИО на Съвета,

като взе предвид Кодекса за строителството и жилищното настаняване, по-специално членове L. 111-9 и L. 111-10 от него,

като взе предвид становището на Висшия съвет по строителството и енергийната ефективност от ДДММГГГГ,

като взе предвид становището на Висшия съвет по енергетика от ДДММГГГГ,

като взе предвид становището на Националния съвет по оценка на стандартите от ДДММГГГГ,

като взе предвид съображенията, изразени по време на обществената консултация, осъществена от ДДММГГГГ до ДДММГГГГ съгласно член L. 123-19-1 от Кодекса за околната среда,

след като се консултира с държавния съвет (отдел „Благоустройствени дейности“).

реши:

Член 1

В началото на книга I, дял III от Кодекса за строителството и жилищното настаняване се вмъква уводна глава със следното съдържание:

„Уводна глава: Екологични характеристики на отоплителни инсталации и инсталации за производство на топла вода за битови нужди

„Член R.130-1:

I. — Монтирането, в сгради, на отоплителни инсталации или инсталации за производство на топла вода за битови нужди с потребление основно на горива с високо равнище на емисии на парникови газове по-големи или равни на 250 gCO2eq/kWh PCI, се забранява, включително подмяната на съществуващи уреди.

„II. — Настоящата разпоредба не се прилага за съществуващи сгради, които обосновават:

„1) или явна техническа невъзможност да се подмени съществуващото оборудване с отоплителна инсталация или инсталация за производство на топла вода за битови нужди, отговарящо на прага на емисии на парникови газове, определен в раздел I, по-специално по причини на натрупвания, в случай на неспазване на сервитути или законодателните или регулаторните разпоредби, свързани с право на земя или право на собственост;

2) или липса на решение за присъединяване към отоплителни мрежи или мрежи за природен газ и когато монтирането на ново оборудване, отговарящо на разпоредбите на раздел I, изисква подсилване на обществената електроразпределителна мрежа.

„III. — Възложителят доказва, че сградата попада в един от случаите в раздел II, като представя бележка, издадена от квалифицирано лице под негова отговорност.

„IV. — Разпоредбите на настоящия член са приложими за изграждането на нови сгради, за които заявлението за разрешение за строеж е подадено след 1 юли 2021 г., и за съществуващи сгради, за които работата, посочена в раздел I, е започнала след 1 януари 2022 г. “

**Член 2**

Министърът по въпросите на екологичния преход и делегираният министър към министъра по въпросите на екологичния преход, отговарящ за жилищната политика, са отговорни за изпълнението на настоящия указ, който ще бъде публикуван в *Официален вестник* на Френската република.

Съставено на

От министър-председателя

Министър по въпросите на екологичния преход

Barbara POMPILI

Делегиран министър към министъра по въпросите на екологичния преход, отговарящ за жилищната политика

Emmanuelle WARGON